b"\n_START_ARTICLE_\nAlan Jackson\n_START_SECTION_\nInnledning\n_START_PARAGRAPH_\nAlan Jackson er f\xc3\xb8dt og oppvokst i byen Newnan i Coweta County, Georgia, USA, som yngstemann i en s\xc3\xb8skenflokk p\xc3\xa5 fem. Han har fire eldre s\xc3\xb8stre. Faren var bilmekaniker._NEWLINE_Jackson var opprinnelig ikke spesielt interessert i musikk, men lyttet litt til gospel i sin tidlige ungdom. Det var f\xc3\xb8rst da en venn introduserte ham for musikken til Gene Watson, John Anderson og Hank Williams Jr. at Jackson fikk en gryende interesse for countrymusikk. Han startet sitt f\xc3\xb8rste band, Dixie Steel, og opptr\xc3\xa5dte lokalt sammen med dette mens han enn\xc3\xa5 gikk p\xc3\xa5 high school. _NEWLINE_Alan Jackson ektet kona Denise den 15. desember i 1979. De hadde v\xc3\xa6rt kj\xc3\xa6rester siden (1976) high school-\xc3\xa5rene. Sammen har de barna Mattie Denise (1990), Alexandra Jane \xc2\xabAli\xc2\xbb (1993) og Dani Grace (1997). Jackson livn\xc3\xa6rte seg blant annet som truckf\xc3\xb8rer, bilmekaniker og bruktbilselger til \xc3\xa5 begynne med. Etter seks \xc3\xa5rs ektskap (i 1985) bestemte han og kona seg for \xc3\xa5 flytte til Nashville, Tennessee, og satse for fullt p\xc3\xa5 musikk. I november 1997 ble paret separert en periode, men de flyttet sammen igjen fire m\xc3\xa5neder senere. I 2007 kom Denise Jackson ut med en bok om livet hennes med Alan Jackson, under tittelen It's All About Him: Finding The Love of My Life.\n_START_SECTION_\nKarriere\n_START_PARAGRAPH_\nI Nashville fikk Jackson jobb ved The Nashville Network (TNN, n\xc3\xa5 Spike). Kona jobbet som flyvertinne og kom ved en tilfeldighet i kontakt med Glen Campbell (i 1985), som hun ga en demo av mannens l\xc3\xa5ter. Campbell ga henne sitt visittkort og sa at Alan kunne kontakte ham. Campbells selskap oppfordret Jackson til \xc3\xa5 raffinere sin karriere som l\xc3\xa5tskriver i et \xc3\xa5rs tid f\xc3\xb8r de fortsatte. Det s\xc3\xb8rget etter hvert for at Jacksons karriere fikk en \xc2\xabflying start\xc2\xbb. Senere tegnet Jackson kontrakt med plateselskapet Arista._NEWLINE_Alan Jacksons f\xc3\xb8rste album var New Traditional, utgitt p\xc3\xa5 Americana Records i 1987, men dette ble ingen stor suksess. Den 26. juni 1989 signerte Jacksons kontrakt med Arista Nashville, som litt senere (den 27. februar 1990) ga ut hans f\xc3\xb8rste album Here in the Real World. Dette ble en \xc2\xabpangsuksess\xc2\xbb. Det ble ogs\xc3\xa5 hans andre album, Don't Rock the Jukebox, som kom ut i 1991. Siden har Alan Jackson g\xc3\xa5tt fra suksess til suksess. Hans siste album ble sluppet den 4. mars i 2008 og har tittelen Good Time. Alt den 12. mars meldte United Press International at Jacksons nye album toppet de amerikanske billboardlistene._NEWLINE_Jackson ble en av verdens mestselgende countryartister p\xc3\xa5 1990-tallet. Han har hatt mer enn 30 nr. 1-singler, hvorav han enten skrev hele eller deler av l\xc3\xa5ten til mer enn tjue av dem selv. Noen av de mest kjente sangene hans er; \xc2\xabChattahoochee\xc2\xbb, \xc2\xabLittle Bitty\xc2\xbb, \xc2\xabThe Talking Song Repair Blues\xc2\xbb, \xc2\xabSummertime Blues\xc2\xbb, \xc2\xabFive O'Clock Somewhere\xc2\xbb med flere. En b\xc3\xb8r ogs\xc3\xa5 nevne \xc2\xabWhere Were You\xc2\xbb, en sang om terrorangrepet den 11. september i 2001.\n_START_SECTION_\nPriser\n_START_PARAGRAPH_\nAlan Jackson ble den 22. oktober i 2001 (Atlanta) tatt opp i Georgia Music Hall of Fame. Han har dessuten vunnet en rekke priser. Nedenfor er noen av de mest prestisjefulle."